आग में झुलस कर परिवार के 5 लोगों की मौत  
औरंगाबाद के हसनपुरा थाना क्षेत्र में तड़के एक घर में आग लग जाने से तीन बच्चों समेत परिवार के 5 लोगों की झुलस जाने से मौत हो गई।
बिहार के औरंगाबाद जिले के हसनपुरा थाना क्षेत्र में सोमवार तड़के एक घर में आग लग जाने से तीन बच्चों समेत परिवार के पांच लोगों की झुलस जाने से मौत हो गई।   हसनपुरा के थाना प्रभारी सुरेन्द्र सहनी ने बताया कि हसबिगहा गांव में रामबचन राजवंशी अपनी पत्नी और तीन बच्चों के साथ सोये हुए थे कि उस कमरे में आग लग गई जिससे पांचों लोगों की घटनास्थल पर ही मौत हो गई।   उन्होंने बताया कि मारे गए बच्चों की उम्र एक से पांच वर्ष के बीच बताई जाती है। ग्रामीणों की मदद से आग पर काबू पाया जा सका। उन्होंने कहा कि रामबचन के दो बच्चे दादी के साथ सोये हुए थे जिस कारण वे बच गए।  सहनी ने कहा कि यह आत्महत्या का भी मामला हो सकता है। उन्होंने बताया कि पुलिस पूरे मामले की जांच कर रही है तथा पाचों शवों को पोस्टमार्टम के लिए भेज दिया गया है। आग लगने के कारणों का अब तक पता नहीं चल पाया है।